
IEROSINĀJUMI
Pilsoņu brīvību, tieslietu un iekšlietu komiteja aicina par jautājumu atbildīgo Budžeta kontroles komiteju rezolūcijas priekšlikumā, ko tā pieņems, iekļaut šādus ierosinājumus:
[bookmark: restart]1.	norāda, ka Revīzijas palāta ir atzinusi Eiropas Savienības Patvēruma aģentūras (EUAA) 2022. finanšu gada pārskatiem pakārtotos darījumus par likumīgiem un pareiziem visos būtiskajos aspektos;
2.	atzinīgi vērtē to, ka ir veikti pasākumi saistībā ar divām problēmām, ko Revīzijas palāta konstatējusi iepriekšējos gados, proti, pagaidu vadītāju lielo skaitu un to, ka nav atjaunināta interešu konfliktu pārvaldības un novēršanas politika; norāda, ka konstatējumi attiecībā uz iepirkuma procedūrām, par kuriem ziņots iepriekšējos gados, proti, par nomātajām telpām Lesbā un Romā, tiks slēgti 2023. gadā;
3.	atzinīgi vērtē EUAA centienus īstenot jaunās pilnvaras, kas ir spēkā kopš 2022. gada janvāra, neraugoties uz to, ka nav pietiekami daudz papildu darbinieku; aicina Komisiju un dalībvalstis atļaut pieņemt papildu darbiniekus un pārklasificēt dažas amata vietas, lai nodrošinātu pienācīgu īstenošanu, jo īpaši saistībā ar pamattiesību amatpersonu, patvēruma rezervi un uzraudzības un operatīvajām darbībām, tādējādi nodrošinot, ka patvēruma meklētāju tiesības vienmēr ir aizsargātas un tiek ievēroti piemērojamie noteikumi;
4.	atgādina par EUAA lomu atbalsta sniegšanā starptautiskās aizsardzības pieteikumu izskatīšanā, kā arī par patvēruma pieteikumu izskatīšanu atbildīgo lietu izskatītāju apmācībā; norāda, ka EUAA ir jāturpina sniegt atbalstu dalībvalstīm un trešām valstīm patvēruma un migrācijas pieteikumu izskatīšanā; aicina vajadzības gadījumā koncentrēt budžetu uz papildu darbinieku pieņemšanu darbā, lai palīdzētu dalībvalstīm nodrošināt godīgu un taisnīgu starptautiskās aizsardzības patvēruma pieteikumu izskatīšanu, jo īpaši pieņemot darbā tulkus un psihologus pieteikuma iesniedzējiem, kas pieder pie neaizsargātām grupām;
5.	atzinīgi vērtē to, ka gandrīz 4 miljoni personu ieguva pagaidu aizsardzību pēc tam, kad Padome pilnvaroja EUAA, kā arī Eiropas Robežu un krasta apsardzes aģentūru (Frontex) un Eiropas Savienības Aģentūru tiesībaizsardzības sadarbībai (Eiropolu) sniegt operatīvo atbalstu dalībvalstīm, kuras lūdz palīdzību, lai tiktu galā ar bēgļu pieplūdumu pēc Krievijas iebrukuma Ukrainā;
6.	atgādina par ieteikumu, ko budžeta izpildes apstiprinātājiestāde sniegusi ziņojumā par 2020. gadu; norāda, ka EUAA joprojām sniedz atbalstu dalībvalstīm, lai nodrošinātu nepavadītiem nepilngadīgajiem aizsargājošu uzņemšanas sistēmu, piedāvājot apmācību, operatīvo atbalstu, norādījumus, rīkus un informatīvus materiālus, piemēram, bukletus un videomateriālus, kas paredzēti nepilngadīgajiem uzņemšanas procesā; atgādina, ka 2022. gadā nepavadīti nepilngadīgie iesniedza 42 000 patvēruma pieteikumu ES un Islandē, Lihtenšteinā, Norvēģijā un Šveicē (ES+ valstīs); atzinīgi vērtē arī tematiskas sanāksmes rīkošanu Slovēnijā ar 13 valstu līdzdalību, kas deva iespēju dažādām ieinteresētajām personām apspriest paraugpraksi attiecībā uz nepavadītu nepilngadīgo uzņemšanas infrastruktūru;
7.	ar gandarījumu norāda, ka EUAA īstenoja operatīvos plānus 14 dalībvalstīs, proti, paplašināja savas operācijas, ietverot vēl sešas ES valstis, un ka EUAA pirmo reizi pēc savas izveides izvietoja personālu valstī, kas nav ES dalībvalsts — Moldovā; atzinīgi vērtē arī EUAA apņēmīgo iesaistīšanos kopējās Eiropas patvēruma sistēmas (KEPS) ārējā dimensijā un palīdzību ES+ valstīm 2585 personu pārmitināšanā, sniedzot atbalstu 13 atlases un 3 pirmsizbraukšanas misijām;
8.	norāda, ka EUAA sniedz palīdzību Rietumbalkānu partnervalstīm, nodrošinot institucionālo spēju veidošanu, mācības un apmācību darbavietā par patvēruma pamatprocedūrām;
[bookmark: _GoBack]9.	norāda uz Revīzijas palātas konstatējumu, ka nolīgumi starp ES un Šengenas asociētajām valstīm, kas veido juridisko pamatu, lai aprēķinātu to iemaksas EUAA budžetā, ir neskaidri un pieļauj atšķirīgas interpretācijas, kā rezultātā Šengenas asociēto valstu iemaksas ir mazākas; norāda uz EUAA atbildi, ka tās pieeja atbilst tiesību normām; aicina Komisiju pārbaudīt šos nolīgumus;
10.	atgādina, ka OLAF patlaban veic izmeklēšanu saistībā ar apgalvojumiem par profesionālās darbības pārkāpumiem un ar personālu saistītiem pārkāpumiem EUAA augstākā līmeņa vadībā; prasa rūpīgi pārbaudīt un izmeklēt iespējamos pārkāpumus; atzinīgi vērtē EUAA apņemšanos pilnībā sadarboties ar OLAF; aicina EUAA nodrošināt pilnīgu un patiesu sadarbību ar OLAF visos izmeklēšanas posmos un regulāri ziņot Eiropas Parlamentam par izmeklēšanas gaitu un rezultātiem.

<FootprintIntro>Atzinuma sagatavotājs, gatavojot atzinumu, ir saņēmis pienesumu no šādām vienībām vai personām:</FootprintIntro>
	Vienība un/vai persona

	European Union Agency for Asylum (“EUAA”)



Par šī saraksta sagatavošanu ir atbildīgs vienīgi atzinuma sagatavotājs.

